钦定古今图书集成/明伦汇编/官常典/第540卷 > 王玺
## 钦定古今图书集成/明伦汇编/官常典/第540卷 > 王玺

按《明外史》本传：“玺，太原左卫指挥同知也。成化初，用
荐擢署都指挥佥事，守御黄河七墅。巡抚李侃荐于
朝，阿鲁出寇延绥，命充游击将军赴援，败贼孤山堡。
久之，寇入，偕参将神英败之漫天岭。已，偕副将孙钺
再败之刘宗坞，追至漫塔水磨川，复连败之。进都指
挥同知，充副总兵，镇守宁夏，以将才与周玉同荐。十”
二年擢署都督佥事，充总兵官，镇守甘肃。黄河以西，
自庄浪抵肃州南山，其外番人阿吉等二十九族所
居也。洪武间，立石画界，约樵牧毋越疆，岁久湮废，诸
番往往阑入，而中国无赖奸人又潜与交通，为内地
患。玺请复画疆域，召集诸番，谕以“界石废，恐官军欺
凌诸部，今复立之，听界外驻牧，互市则入关。如此，番
人必听命，可潜消异日忧。”帝称善，从之。十七年进署
都督同知。时玺以都督佥事为总兵官，而署都督同
知鲁鉴为参将。玺以难节制，乞解兵柄，故有是命。初，
哈密为土鲁番所扰，使其将牙阑守之。都督罕慎寄
居苦峪口，近赤斤罕东，数相攻。罕慎穷无援。朝议敕
玺筑城苦峪，别立哈密卫居之。玺遣谍间牙阑，牙阑
不听，得其所羁掠者九十馀人以归，具悉虚实。十七
年乃召赤斤、罕东将士，犒以牛酒，令助罕慎、罕慎合
二卫兵夜袭哈密及剌木等八城，仍令罕慎居之。事
闻，奖劳，赉金币。已，罕东入寇，御却之，请兴师以讨。帝
念其尝助罕慎，第遣使责谕之。明年，北寇杀哨卒，玺
率参将李俊及赤斤兵击之狼心山、黑河西，多所斩
获。二十年移镇大同。玺有复哈密功，官不进，陈于朝，
乃实授都督同知。玺习韬略，谙文事，勇而有谋，廷臣
多称之。在边二十馀年，为番人所惮。弘治元年卒。赐
祭葬、恤赉有加。